*Projekts*

Rīgā

\_\_\_.06.2015. Nr.\_\_\_\_\_\_\_\_\_

Uz 13.05.2015. Nr.142.8/4-27-12/15

**Latvijas Republikas Saeimas deputātu grupai**

*Par Latvijas Okupācijas muzeja*

*ēkas rekonstrukciju*

 Ministru kabinets ir izskatījis Latvijas Republikas Saeimas deputātu grupas 2015.gada 13.maija vēstuli Nr.142.8/4-27-12/15, kurā Ministru kabinets tiek aicināts izteikt atbalstu jau iesāktajai Latvijas Okupācijas muzeja ēkas rekonstrukcijai un Padomju okupācijas upuru piemiņas memoriāla izveides darbu turpināšanai.

 Informējam, ka Ministru kabinets pilnībā piekrīt Latvijas Republikas Saeimas deputātu grupas vēstulē paustajam viedoklim un minētajiem argumentiem, pamatojot Latvijas Okupācijas muzeja ēkas rekonstrukcijas nepieciešamību un Padomju okupācijas upuru piemiņas memoriāla izveides aktualitāti.

 Vēlamies informēt, ka Kultūras ministrija ir organizējusi arhitektu grupas iesnieguma, kurā tiek apšaubīta Latvijas Okupācijas muzeja ēkas rekonstrukcijas nepieciešamība, apspriešanu un analīzi dažādās auditorijās, uzklausot iespējami plašas sabiedrības viedokli: 2015.gada 18.martā atzinumu par atbalstu projekta turpināšanai sniedza Latvijas Muzeju padome, 2015.gada 27.aprīlī notika publiska diskusija ar iesaistīto pušu piedalīšanos Latvijas Arhitektu savienībā, 2015.gada 29.aprīlī jautājums tika izskatīts Latvijas Nacionālās kultūras padomes sēdē. 2015.gada 21.maijā Latvijas Nacionālās kultūras padomes viedokli par projekta turpināšanu akceptēja „Kultūras alianse”. Stingru atbalstu Latvijas Okupācijas muzeja ēkas rekonstrukcijai, t.s. „Nākotnes nama” būvniecībai un Padomju okupācijas upuru piemiņas memoriāla izveidei ir paudusi Pasaules Brīvo latviešu apvienība.

 Valsts akciju sabiedrība „Valsts nekustamie īpašumi” (turpmāk – VNĪ), kas saskaņā ar Ministru kabineta 2011.gada 8.jūlija rīkojuma Nr.307 „Par finansējuma piešķiršanu Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveides uzdevumu segšanai” 3.punktu ir atbildīgā par projekta īstenošanu, ir sniegusi informāciju par aktuālo situāciju saistībā ar Padomju okupācijas upuru piemiņas memoriāla kompleksa būvniecību, kas norit divās kārtās.

**I kārta** - ēkas Latviešu strēlnieku laukumā 1, Rīgā (nekustamā īpašuma kadastra Nr.0100 001 0095), rekonstrukcijas un piebūves (Nākotnes nama) būvniecība:

  2014.gada 18.jūlijā starp VNĪ un sabiedrību ar ierobežotu atbildību „5.IELA” tika noslēgts Līgums Nr.4-2-14-10/1719 par tehniskā projekta izstrādi un autoruzraudzības veikšanu.

  2015.gada 11.maijā ēkas Latviešu strēlnieku laukumā 1, Rīgā, rekonstrukcijas un piebūves (Nākotnes nama) tehniskais projekts iesniegts Rīgas pilsētas būvvaldē saskaņošanai un akceptēšanai. Noslēgusies slēgta konkursa “Padomju okupācijas upuru piemiņas memoriāla kompleksa Latviešu strēlnieku laukumā, Rīgā, izveide” I kārta – kandidātu atlase. Šobrīd notiek konkursa ietvaros saņemto iesniegumu vērtēšana. Konkursa II kārtā pretendenti, kuri būs kvalificējušies, tiks aicināti iesniegt finanšu piedāvājumu būvdarbu veikšanai. Līgumu par būvdarbu veikšanu plānots noslēgt 2015.gada septembrī.

**II kārta** - Padomju okupācijas upuru piemiņas memoriāla Latviešu strēlnieku laukumā, Rīgā (turpmāk – Memoriāls), būvniecības tehniskā projekta dokumentācijas izstrāde un būvniecība:

 2014.gada 22.septembrī tikšanās laikā ar Memoriāla idejas autoru K.Ģelzi panākta vienošanās par Memoriāla turpmāko attīstību. 2014.gada 16.oktobrī saņemts sabiedrības ar ierobežotu atbildību  „Taktila” piedāvājums samazināt sākotnēji plānoto Memoriāla apjomu, vienkāršojot un atvieglojot Memoriāla idejas realizāciju, tādējādi samazinot būvniecības izmaksas, vienlaikus nezaudējot māksliniecisko kvalitāti.

 2014.gada 5.novembrī tikšanās laikā Kultūras ministrijā saņemts iesaistīto institūciju atbalsts jaunajai Memoriāla projekta vīzijai.

 2014.gada 17.decembrī Rīgas vēsturiskā centra saglabāšanas un attīstības padomes sēdē saņemts akcepts jaunajai vīzijai un no Rīgas pilsētas būvvaldes saņemta būvatļauja.

  No 2015.gada 27.marta līdz 27.aprīlim notika arhitektu grupas Z.Gailes vadībā rosinātā Nākotnes nama un Memoriāla attīstības ieceres apturēšanas apspriešana Kultūras ministrijā, Nacionālās arhitektūras padomes sēdē, Rīgas pilsētas arhitekta birojā, sabiedrībā ar ierobežotu atbildību “Arhitektu nams”.

  Norisinās iepirkums – sarunu procedūra ar Memoriāla idejas autoriem un skiču projekta autoru sabiedrību ar ierobežotu atbildību „Taktila” par būvprojekta izstrādes un mākslas darba realizācijas līguma nosacījumiem. 2015.gada 29.maijā starp VNĪ iepirkuma komisiju un sabiedrību ar ierobežotu atbildību „Taktila” tika panākta vienošanās par līguma nosacījumiem. Sabiedrība ar ierobežotu atbildību „Taktila” līdz 2015.gada 29.jūnijam veiks līguma summas precizēšanu.

Uz šo brīdi Padomju okupācijas upuru piemiņas memoriāla kompleksa būvniecībai izlietotais finansējums sastāda 346 059,88 *euro* (ar PVN), kā arī, pēc ēkas Latviešu strēlnieku laukumā 1, Rīgā, rekonstrukcijas un piebūves (Nākotnes nama) tehniskā projekta akceptēšanas Rīgas pilsētas būvvaldē, plānots veikt atlikušo maksājumu par tehniskā projekta izstrādi sabiedrībai ar ierobežotu atbildību “5.IELA” 76 230,00 *euro* (ar PVN) apmērā.

Padomju okupācijas upuru piemiņas memoriāla kompleksa izveide norit saskaņā ar plānoto būvniecības darbu laika grafiku.

 Ministru kabinets, apzinoties Latvijas Okupācijas muzeja un Padomju okupācijas upuru piemiņas memoriāla lomu Latvijas vēstures izpratnes un sociālās atmiņas veidošanā, atbalsta Latvijas Okupācijas muzeja ēkas paplašinājuma nepieciešamību un muzeja atrašanos Strēlnieku laukumā un iestājas par konsekventu Deklarācijas par Laimdotas Straujumas vadītā Ministru kabineta iecerēto darbību Valdības rīcības plānā paredzētā uzdevuma īstenošanu, t.i., realizēt Latvijas Okupācijas muzeja ēkas rekonstrukciju, tā piebūves Nākotnes nams un Padomju okupācijas upuru piemiņas memoriāla celtniecību līdz 2017.gada 1.jūlijam.

Ministru prezidente L.Straujuma

Kultūras ministre   D.Melbārde

Vīza: Valsts sekretārs   S.Voldiņš

08.06.2015. 11:15

711

J.Garjāns, 67330301

Janis.Garjans@km.gov.lv